Mark Warona Zinde, wat verdink word van die moord op sy ma, die televisiepersoonlikheid Hope Zinde (50), sal na verwagting Dinsdag in die Brits-landdroshof hoor of 'n hooggeregshofdatum vasgestel is vir sy verhoor.
Zinde (23) word daarvan beskuldig dat hy sy ma verlede jaar by hul huis in die Pecanwood-landgoed by Hartbeespoortdam in Noordwes vermoor het. Hope se liggaam is op 11 Junie in die kattebak van haar motor gevind. Sy is vermoedelik reeds dae vantevore vermoor. Sy was 'n voormalige raadslid van die SAUK en sedert 1991 'n joernalis by die openbare uitsaaier.
Zinde is vroeër op borgtog van R10 000 vrygelaat. Sy borgtog is egter teruggetrek nadat hy in November weer in hegtenis geneem is nadat hy glo sy pa, dr. Lebohang Mohale Manoto, aangeval het. Hy het sy pa na bewering op 6 November met 'n glas in die gesig geslaan terwyl Manoto 'n koerant by sy huis in Walkerville, suid van Johannesburg, gelees het.
Tydens Zinde se vorige verskyning in Januarie het die hof 'n aansoek om hom weer vir psigiatriese waarneming by die Weskoppies- psigiatriese hospitaal in Pretoria te stuur, van die hand gewys. Sy regsverteenwoordiger, adv. Francois Joubert, het die uitslag betwis van die oorspronklike ondersoek wat by Weskoppies gedoen is oor sy geestestoestand. Volgens die ondersoek is Zinde geskik om verhoor te word.